Senter for grunnforskning

Senter for grunnforskning ved Det Norske Videnskaps-Akademi (engelsk: Centre for Advanced Study / CAS) er er frittstående forskningssenter i Oslo. Senteret ble etablert av Det Norske Videnskaps-Akademi i 1989 og har siden høsten 1992 huset mer enn 1300 forskere fra hele verden. Målet er å styrke og internasjonalisere uavhengig, fremragende grunnforskning, samt gi forskerne en intellektuelt stimulerende opplevelse i et internasjonalt, tverrfaglig forskningsmiljø.

Senteret er organisert som en stiftelse med styre oppnevnt av Det Norske Videnskaps-Akademi, Universitets- og høgskolerådet og Norges forskningsråd. CAS får bevilgning fra Kunnskapsdepartementet, og samarbeider med en rekke forskningsinstitusjoner i Norge. Disse bidrar til å finansiere prosjektene ved CAS gjennom å bevilge sine vitenskapelig ansatte ekstraordinær forskningstermin viet arbeidet ved senteret. Senteret leier sine lokaler av Det Norske Videnskaps-Akademi, tidligere Statsråd Astrups villa, i Drammensveien 78 i Oslo. Den daglige driften av CAS ledes av en vitenskapelig direktør og et administrativt team på fem fast ansatte. 

 'CAS Grants' 
Senteret finansierer prosjekter innenfor og på tvers av fagområdene humaniora, samfunnsvitenskap og naturvitenskap. Etablerte forskere kan søke om et CAS Research Grant, mens yngre forskere (under 40 år) kan søke om et Young CAS Grant. Prosjektene initieres og ledes av søkere fra senterets norske samarbeidsinstitusjoner. At forskerne jobber i grupper, på tvers av disipliner og er internasjonalt sammensatte gjør senteret til det eneste av sitt slag i Norge.

CAS Research Grant er senterets finansieringsmulighet for allerede etablerte forskere. Mottakerne av et CAS Research Grant kan invitere forskere fra hele verden, på et hvilket som helst stadium av deres akademiske karriere, til å delta i forskningsprosjektet. Styret velger hvert år ut tre CAS Grant-prosjekter.

Young CAS Grant er senterets finansieringsmulighet for yngre forskere som ennå er tidlig i sin forskningskarriere. Mottakere av Young CAS Grant mottar midler og støtte til forskningsprosjektet sitt og får verdifull erfaring fra å organisere workshops og forskningsopphold ved CAS. Hvert semester velges to søkere til å bli tatt opp i Young CAS Grant-programmet. Programmet er et samarbeid mellom CAS, Akademiet for yngre forskere (AYF) og Det Norske Videnskaps-Akademi (DNVA).

 Søknadsprosess 

Søkerne går gjennom en omfattende søknadsprosess. I første runde velger CAS-styret hvilke prosjekter som går videre til andre runde. Etter en internasjonal fagfellevurdering blir til slutt tre prosjekter valgt to år i forveien av oppholdet.

 Partnerinstitusjoner og nettverk 
CAS samarbeider med en rekke forskningsinstitusjoner i Norge. Disse bidrar til å finansiere prosjektene ved CAS gjennom å bevilge sine vitenskapelig ansatte ekstraordinær forskningstermin viet arbeidet ved senteret.

CAS har samarbeidsavtaler med følgende universiteter, høyskoler og forskningsinstitutter i Norge.

 Handelshøyskolen BI
 MF vitenskapelig høyskole
 Norsk utenrikspolitisk Institutt
 Norges Handelshøyskole (NHH)
 Norges miljø- og biovitenskapelige universitet
 Norges teknisk-naturvitenskapelige universitet
 Universitetet i Agder
 Universitetet i Bergen
 Universitetet i Oslo
 Universitetet i Stavanger
 UiT Norges arktiske universitet
 CICERO Senter for klimaforskning
 OsloMet - Storbyuniversitetet
 Institutt for fredsforskning (PRIO)
 Høgskolen i Innlandet (HINN)
 Nord Universitet

I tillegg til disse partnerinstitusjonene samarbeider CAS med andre institusjoner i både Norge og utlandet:

 Det Norske Videnskaps-Akademi (DNVA) – Selv om CAS ikke er en del av DNVA, deler CAS en felles historie og har et sterkt bånd og tett samarbeid med organisasjonen. CAS ble grunnlagt av Akademiet i 1989, og holder til i under- og overetasjen i Akademiets bygning. DNVA deltar i utnevnelsen av CAS-styret, og generalsekretæren sitter som observatør.

 Akademiet for yngre forskere (AYF) – Akademiet for yngre forskere er en sentral samarbeidspartner om Young CAS-programmet.
 Network of European Institutes for Advanced Study (NetIAS) – CAS er medlem av Network of European Institutes for Advanced Study (NetIAS), et nettverk som skal legge til rette for erfaringsutveksling og samarbeid mellom medlemsinstitusjonene. Til sammen er mer enn 500 forskere knyttet til forskningssentrene hvert år. Selv om de ulike forskningssentrene tilbyr ulike ordninger, deler de et felles mål om å skape internasjonale og tverrfaglige forskningsmiljøer.

 Historikk 
Tanken om et eliteforskningssenter i Norge ble lansert av Gudmund Hernes i en kronikk i Dagbladet i 1986 da han argumenterte for at Norge trengte et eliteforskningssenter med inspirasjon fra blant annet The Institute for Advanced Study i Princeton.

I 1989 ble Senter for høyere studier (SHS) etablert som en stiftelse, og den nye institusjonen ble offisielt åpnet 1. september 1992 Gudmund Hernes var senterets styreleder fra etableringen i 1989 til han ble statsråd i Kirke-, utdannings- og forskningsdepartementet i Gro Harlem Brundtlands tredje regjering.

Senteret skiftet i 2002 navn til Senter for grunnforskning ved Det Norske Videnskaps-Akademi. Det engelske navnet har hele tiden vært Centre for Advanced Study at the Norwegian Academy of Science and Letters.

Tanken om eliteforskning er senere videreført blant annet ved etableringen av en rekke Sentre for fremragende forskning (SFF) i regi av Norges forskningsråd. Senter for grunnforskning skiller seg fra disse blant annet ved å være et nasjonalt senter, med samarbeidsavtaler med alle de store norske universitetene samt enkelte vitenskapelige høyskoler.

 Styreledere for senteret 

 Professor Gudmund Hernes (1989-1990)
 Professor Dagfinn Føllesdal (1991) 
 Professor Vigdis Ystad (1992-1993)
 Professor Torstein Jøssang (1993-1999)
 Professor Aanund Hylland (2000-2010)
 Professor Asbjørn Kjønstad (2011-2014) 
 Professor Geir Ellingsrud (2014 - 2018)
Professor Rolf K. Reed (2018 - )

 Vitenskapelige ledere ved senteret 

 Professor Ole-Jørgen Skog (1999-2003)
 Professor Willy Østreng (2003-2009)
 Professor Gro Steinsland (2009-2012)
 Professor Brit Solli (2012-2014)
 Professor Vigdis Broch-Due (2015 -2018)
Professor Camilla Serck-Hanssen (2018-)

Utgivelser
CAS Oslo 1992-2002. Advanced Study in a Norwegian Context., CAS' jubileumsbok fra 2002.
GLIMT, årlig informasjonsblad om senteret.
Interdisciplinary communications, seminarhefter utgitt av senterets prosjektgrupper 2004-2010.

 Referanser 

 Eksterne lenker 
 Senter for grunnforsknings hjemmesider
 Nåværende prosjektgrupper på CAS 
 Tidligere prosjektgrupper på CAS 
 Om Senter for grunnforskning i Store norske leksikon

Kategori:Norske forskningsorganisasjoner
Kategori:Det Norske Videnskaps-Akademi
Kategori:Norske stiftelser